CELEX: 
Language: sl
Date: 2021-09-27 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) št. 236/2012 Evropskega parlamenta in Sveta glede prilagoditve zadevnega praga za priglasitev znatnih neto kratkih pozicij v delnicah

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               1.1.Splošno ozadje
            
            
               Uredba o prodaji na kratko
                  1
                določa sklop usklajenih pravil, ki (i) povečujejo preglednost znatnih neto kratkih pozicij, ki jih imajo vlagatelji; (ii) zmanjšujejo tveganja, povezana z nekrito prodajo na kratko in nekritimi posli kreditnih zamenjav; (iii) nacionalnim regulatorjem in Evropskemu organu za vrednostne papirje in trge (ESMA) dajejo pooblastila za posredovanje v izjemnih razmerah (npr. za začasno omejitev ali prepoved prodaje na kratko).
            
            
               Namen te delegirane uredbe je izboljšati preglednost v zvezi z znatnimi neto kratkimi pozicijami v delnicah za pristojne organe. Neto kratke pozicije je treba priglasiti ustreznim pristojnim organom, da se jim omogoči spremljanje in po potrebi preiskovanje prodaj na kratko, ki bi lahko povzročile sistemska tveganja, pomenile zlorabo ali ustvarile neurejene trge (0,2 % izdanega kapitala in vsak 0,1 % nad tem). Uredba o prodaji na kratko zagotavlja ESMA možnost, da sprejme nujne ukrepe, kot je začasno znižanje tega praga.
            
            
               Poleg tega je bil z uredbo o prodaji na kratko za reševanje primera, ko bi lahko zaradi razvoja dogodkov na finančnih trgih zadevni prag za priglasitev postal neprimeren, uveden mehanizem, ki omogoča, da (i) ESMA Komisiji izda mnenje o prilagoditvi zadevnega praga za priglasitev in (ii) da Komisija sprejme delegirane akte za njegovo spremembo. 
            
            
               Namen tega delegiranega akta je sprememba zadevnega praga za priglasitev znatnih neto kratkih pozicij v delnicah pristojnim organom. Ta prag je bil prvotno določen pri 0,2 % izdanega kapitala zadevne družbe (in vsak 0,1 % nad tem) ob upoštevanju dela, ki ga je leta 2010 opravil Odbor evropskih zakonodajalcev za vrednostne papirje
                  2
               , da se opredelijo pragovi poročanja, ki bi lahko zagotovili smiselne informacije za pristojne organe in udeležence na trgu ter sorazmerno breme izpolnjevanja obveznosti za vlagatelje. Prag za priglasitev je bil nato pregledan leta 2013
                  3
               , kar je bilo prezgodaj za zbiranje smiselnih podatkov, saj se je uredba o prodaji na kratko začela uporabljati šele 1. novembra 2012.
            
            
               ESMA je 21. decembra 2017 Komisiji predložil strokovni nasvet o nekaterih elementih uredbe o prodaji na kratko
                  4
               , ki je vključeval analizo učinkovitosti praga za priglasitev, ki se je še vedno zdel ustrezen. Vendar je med javnim posvetovanjem ESMA povratne informacije predložilo le omejeno število deležnikov. 
            
            
               Izbruhu pandemije COVID-19 sta februarja 2020 sledila znaten pritisk na prodajo in nenavadna nestanovitnost, kar je privedlo do strmega padca cen, ki je prizadel izdajatelje na finančnih trgih iz vseh sektorjev . V istem letu in kljub delnemu okrevanju cen lastniških vrednostnih papirjev v EGP, so posledice pandemije COVID-19 še naprej vplivale na realno gospodarstvo, splošni obeti za okrevanje v prihodnosti pa so bili negotovi. ESMA je 16. marca 2020 uporabil svoja pooblastila za posredovanje izjemnih razmerah v skladu s členom 28 uredbe o prodaji na kratko in izdal odločitev
                  5
                o znižanju praga za priglasitev za neto kratke pozicije v delnicah, uvrščenih v trgovanje na reguliranem trgu, z 0,2 % na 0,1 % za obdobje treh mesecev. ESMA je navedeno odločitev nato podaljšal junija, septembra in decembra 2020. 
            
            
               ESMA je v svoji odločitvi menil, da bi lahko udeleženci na trgu, ki se ukvarjajo s prodajo na kratko in oblikujejo znatne neto kratke pozicije, povečali znaten pritisk na prodajo in neobičajno nestanovitnost cen delnic. Zato se je ESMA odločil znižati prag za priglasitev neto kratkih pozicij pristojnim organom, da bi se okrepilo spremljanje agregatnih neto kratkih pozicij v delnicah, uvrščenih v trgovanje na reguliranih trgih, ter izboljšala zmogljivost ESMA in pristojnih organov za hiter odziv, če bi bili potrebni strožji ukrepi. Na splošno so pristojni organi ESMA pravočasno sporočili neto kratke pozicije na podlagi novega praga in niso opozorili na nobeno posebno težavo v zvezi z upoštevanjem novega praga s strani udeležencev na trgu.
            
            
               Ko je 19. marca 2021 potekel zadnji začasni ukrep ESMA za znižanje praga za priglasitev, je ESMA menil, da pogoji za sprejetje nujnih ukrepov iz člena 28 uredbe o prodaji na kratko na podlagi navedene pravne podlage niso več prisotni. Vendar so dogodki po izbruhu COVID-19 in večji pregled, ki so ga pristojni organi pridobili glede obsega neto kratkih pozicij, ESMA prepričali, da bi bilo treba prag za priglasitev trajno določiti v višini 0,1 %. 
            
            
               ESMA je 13. maja 2021 v skladu s členom 5(3) uredbe o prodaji na kratko Komisiji izdal mnenje
                  6
                o trajni prilagoditvi praga za priglasitev na 0,1 % (in vsak 0,1 % nad tem). ESMA je v tem mnenju opravil obsežno empirično analizo pomembnosti poročanja o neto kratkih pozicijah med 0,1 % in 0,2 % ter to primerjal s podatki, zbranimi na podlagi praga 0,2 %, in svoje ugotovitve predložil Komisiji. V točkah v nadaljevanju so povzete nekatere ključne ugotovitve iz mnenja ESMA: 
            
            
               ·število neto kratkih pozicij, ki so jih sporočili različni imetniki glede na kodo ISIN, med 0,1 % in 0,2 % v povprečju znaša približno 40 % skupnih neto kratkih pozicij v obdobju od marca do junija 2020, kar je zelo velik del skupnih neto kratkih pozicij v Uniji, ki je ključnega pomena za namene nadzora trga in lahko zgodaj pokaže na poslabšanje razmer na trgu;
                     
            
            
               ·neto kratke pozicije med 0,1 % in 0,2 % predstavljajo velik delež neto kratkih pozicij v smislu absolutnega števila priglasitev (med 39 % in 44 % v zadevnem obdobju) in tržne vrednosti pozicij (med 23 % in 33 % v zadevnem obdobju);
            
            
               ·kljub splošnemu okrevanju v številnih jurisdikcijah, okrevanje glavnih evropskih delniških indeksov še vedno zaostaja za finančnimi trgi drugih večjih gospodarstev;
            
            
               ·medtem ko so sektorski indeksi, povezani z bankami in zavarovalnicami, delno okrevali (v primerjavi s februarjem 2020), so implicitna nestanovitnost in posli kreditne zamenjave še vedno zelo občutljivi na razvoj trga, čeprav se občutljivost zmanjšuje; 
            
            
               ·poročanje o neto kratkih pozicijah pri 0,1 % je regulatorjem zagotovilo natančnejše informacije o oblikovanju neto kratkih pozicij na individualni, sektorski in tržni ravni. ESMA je lahko tudi opredelil in analiziral učinke na ravni EU;
            
            
               ·poročanje pri 0,1 % omogoča oceno učinkov prepovedi prodaje na kratko (npr. učinki premestitve po jurisdikcijah, sektorjih ali delnicah z različnimi ravnmi likvidnosti), ki bi pristojnim organom lahko pomagala prilagoditi prihodnje ukrepe;
            
            
               ·vse večja dejavnost malih vlagateljev bi lahko povečala verjetnost prisilnega zapiranja kratkih pozicij, ki jo lahko pristojni organi zaradi bolj podrobnega poročanja pri 0,1 % lažje prepoznajo v zgodnji fazi;
            
         
         
            
               ·trajno znižanje praga na 0,1 % bi se moralo izvesti nemoteno, mejni stroški za njegovo izvajanje s strani udeležencev na trgu pa naj bi bili po pričakovanjih zanemarljivi, in sicer iz naslednjih razlogov:
            
            
               (i)udeleženci na trgu, ki se ukvarjajo s prodajo na kratko, so že vzpostavili sisteme spremljanja pozicij nad 0,1 % v letih 2020 in 2021 (nizka raven neskladnosti);
            
            
               (ii)nižji prag se nanaša samo na priglasitve pristojnim organom in ne na javno razkritje trgu, zato ne bi smel vplivati na strategije posameznikov, ki imajo neto kratke pozicije.
            
            
               Ugotovitve organa ESMA potrjujejo stališče Komisije o nedavnem razvoju dogodkov na finančnih trgih, ki ga je ugotovila Komisija, kot je nestabilnost, ki jo je povzročil svetovni izbruh COVID-19, zaradi česar so regulatorji in ESMA pogosteje uporabljali nujne ukrepe v zvezi s prodajo na kratko, pa tudi vse večje tveganje, da so mali vlagatelji vključeni v prisilno zapiranje kratkih pozicij, kar je poudarilo pomen stalnega zbiranja dodatnih informacij o znatnih neto kratkih pozicijah v delnicah, ki je ključno za namene nadzora trga. Poleg tega Komisija meni, da bi se bilo treba izogniti negotovosti glede regulativne obveznosti poročanja ter da bi morali biti pravila in obveznosti v zvezi s tem stabilni. Najboljši način za doseganje stabilnosti in načrtovanje varnosti bi bilo trajno znižanje praga za priglasitev na 0,1 %. Ta pristop je veliko jasnejši, kot če je prag določen z začasnim ukrepom, kar povzroča negotovost, ko se približuje potencialni datum izteka veljavnosti.
            
            
               1.2.Cilj delegirane uredbe
            
            
               Cilj te delegirane uredbe je prilagoditi zadevni prag za priglasitev pristojnim organom znatnih neto kratkih pozicij v delnicah iz člena 5(2) uredbe o prodaji na kratko z 0,2 % na 0,1 % (in vsak 0,1 % nad tem).
            
            
               1.3.Pravna podlaga
            
            
               Ta delegirana uredba temelji na pooblastilu iz člena 5(4) uredbe o prodaji na kratko in upošteva mnenje, ki ga ESMA izda v skladu s členom 5(3) navedene uredbe. 
            
            
               2.POSVETOVANJA PRED SPREJETJEM AKTA
            
            
               ESMA se o svojem mnenju ni posvetoval, saj je menil, da sta javno posvetovanje in celovita analiza stroškov in koristi nesorazmerna zaradi posebne nujnosti zadeve. ESMA je menil, da je treba zaradi vpliva krize zaradi COVID-19, negotovih gospodarskih obetov ter ločevanja realnega gospodarstva in finančnih trgov hitro prilagoditi prag poročanja, da bi pristojnim organom zagotovili zadosten pregled za nadzor trga. 
            
            
               Osnutek delegirane uredbe je bil štiri tedne, od 15. julija do 12. avgusta 2021, objavljen na portalu za boljše pravno urejanje, kjer je bilo mogoče podati povratne informacije, in je bil 19. julija 2021 predložen v posvetovanje strokovni skupini Evropskega odbora za vrednostne papirje (EGESC) v skladu z načeli, določenimi v Medinstitucionalnem sporazumu o boljši pripravi zakonodaje. Prejete povratne informacije so bile natančno preučene pred odločitvijo o nadaljevanju postopka za sprejetje delegirane uredbe.
            
            
               3.PRAVNI ELEMENTI DELEGIRANEGA AKTA
            
            
               Pravica do sprejemanja delegiranih aktov je določena v členu 42 uredbe o prodaji na kratko.
            
            
               Člen 1 te delegirane uredbe spreminja člen 5(2) uredbe o prodaji na kratko z določitvijo praga za priglasitev znatnih neto kratkih pozicij v delnicah pristojnim organom na 0,1 % izdanega kapitala zadevne družbe in na vsak 0,1 % nad tem.
            
            
               DELEGIRANA UREDBA KOMISIJE (EU) …/…
            
            
               z dne 27.9.2021
            
            
               o spremembi Uredbe (EU) št. 236/2012 Evropskega parlamenta in Sveta glede prilagoditve zadevnega praga za priglasitev znatnih neto kratkih pozicij v delnicah
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Uredbe (EU) št. 236/2012 Evropskega parlamenta in Sveta z dne 14. marca 2012 o prodaji na kratko in določenih vidikih poslov kreditnih zamenjav
                  7
                ter zlasti člena 5(4) Uredbe,
            
            
               ob upoštevanju naslednjega:
            
            
               (1)Uredba (EU) št. 236/2012 določa obveznost, da se pristojnim organom priglasijo znatne neto kratke pozicije v izdanem kapitalu družbe, katere delnice so uvrščene v trgovanje na mestu trgovanja v Uniji, kadar pozicija doseže zadevni prag za priglasitev ali pade pod njega. Komisija mora spremljati, ali tak zadevni prag za priglasitev ostaja ustrezen glede na razvoj dogodkov na finančnih trgih, in oceniti, ali je treba ta prag spremeniti v skladu s členom 5(4) navedene uredbe. 
            
            
               (2)V začetku leta 2020 je zaradi svetovnega izbruha COVID-19 prišlo do znatnega pritiska na prodajo in nenavadne nestanovitnosti, kar je privedlo do strmega padca cen, ki je prizadel izdajatelje na finančnih trgih iz vseh sektorjev. Evropski organ za vrednostne papirje in trge (ESMA) je uporabil svoja pooblastila za posredovanje v izjemnih razmerah, da je začasno znižal zadevni prag za priglasitev znatnih neto kratkih pozicij v delnicah z namenom, da bi izboljšal spremljanje takih pozicij s strani ESMA in regulativnih organov, ugotovil, ali bi bili primerni strožji ukrepi, in se lahko hitro odzval. 
            
            
               (3)Nižjega zadevnega praga za priglasitev znatnih neto kratkih pozicij v delnicah, ki je veljal dvanajst zaporednih mesecev, zaradi delno izboljšanih tržnih razmer ni bilo več mogoče podaljšati v obliki nujnega ukrepa, zato je primerno oceniti učinek takega ukrepa in določiti, ali bi moral postati trajen in nadomestiti obstoječi prag. Komisija v zvezi s tem upošteva mnenje
                  8
               , ki ga je ESMA izdal 13. maja 2021.
            
            
               (4)Nedavni razvoj dogodkov na finančnih trgih, ki ga je ugotovila Komisija, kot je nestabilnost, ki jo je povzročil svetovni izbruh COVID-19, zaradi česar so regulatorji in ESMA pogosteje uporabljali nujne ukrepe v zvezi s prodajo na kratko, pa tudi vse večje tveganje, da so mali vlagatelji vključeni v prisilno zapiranje kratkih pozicij, sta poudarila pomen stalnega zbiranja dodatnih informacij o znatnih neto kratkih pozicijah v delnicah, ki je ključno za namene nadzora trga. V zvezi s tem je ESMA v svojem mnenju ocenil, da je nižji zadevni prag za priglasitev znatno izboljšal preglednost in spremljanje znatnih neto kratkih pozicij v delnicah na individualni, sektorski in tržni ravni, kar je privedlo do povečanja regulativne učinkovitosti. ESMA je prav tako menil, da bi morali biti mejni stroški za izvajanje s strani udeležencev na trgu zanemarljivi, saj že več mesecev uporabljajo tak prag. Poleg tega Komisija meni, da bi se bilo treba izogniti negotovosti glede regulativne obveznosti poročanja ter da bi morali biti pravila in obveznosti v zvezi s tem stabilni. Na tej podlagi in ob upoštevanju priporočil iz mnenja ESMA, s katerimi se Komisija strinja, je primerno spremeniti sedanji zadevni prag za priglasitev in ga trajno določiti pri 0,1 %.
            
            
               (5)Uredbo (EU) št. 236/2012 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               V členu 5 Uredbe (EU) št. 236/2012 se odstavek 2 nadomesti z naslednjim:
            
            
               „2.Zadevni prag za priglasitev je 0,1 % izdanega kapitala zadevne družbe in vsak 0,1 % nad tem.“.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 27.9.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Uredba (EU) št. 236/2012 Evropskega parlamenta in Sveta z dne 14. marca 2012 o prodaji na kratko in določenih vidikih poslov kreditnih zamenjav (UL L 86, 24.3.2012, str. 1).
               
               
                  
                     (2)
                  
                        Model Odbora evropskih zakonodajalcev za vrednostne papirje za vseevropsko ureditev razkritja informacij o prodaji na kratko (CESR/10-088). Na voljo na: 
                  https://www.esma.europa.eu/sites/default/files/library/2015/11/10_088.pdf
                  . 
               
               
                  
                     (3)
                  
                        Strokovni nasvet ESMA o oceni Uredbe (EU) št. 236/2012 Evropskega parlamenta in Sveta o prodaji na kratko in določenih vidikih poslov kreditnih zamenjav (ESMA/2013/614). Na voljo na: 
                  2013-614_final_report_on_ssr_evaluation.pdf (europa.eu)
                  .
               
               
                  
                     (4)
                  
                        Strokovni nasvet ESMA o oceni Uredbe (EU) št. 236/2012 Evropskega parlamenta in Sveta o prodaji na kratko in določenih vidikih poslov kreditnih zamenjav (ESMA 70-145-386). Na voljo na: 
                  https://www.esma.europa.eu/sites/default/files/library/technical_advice_on_the_evaluation_of_certain_aspects_of_the_ssr.pdf
                  .
               
               
                  
                     (5)
                  
                        ESMA70-155-9546. Na voljo na: 
                  esma70-155-9546_esma_decision_-_article_28_ssr_reporting_threshold.pdf (europa.eu)
                  .
               
               
                  
                     (6)
                  
                        ESMA70-156-4262. Na voljo na spletnem naslovu: 
                  esma70-156-4262_opinion_for_the_adjustment_of_the_threshold_set_out_in_article_52_of_ssr_0.pdf (europa.eu)
                  .
               
               
                  
                     (7)
                  
                        UL L 86, 24.3.2012, str. 1. 
               
               
                  
                     (8)
                  
                        ESMA70-156-4262.